b'\n_START_ARTICLE_\nBaron local\n_START_PARAGRAPH_\nBaron local este un termen gazet\xc4\x83resc generic folosit pentru persoane aflate \xc3\xaentr-o func\xc8\x9bie public\xc4\x83 important\xc4\x83 la nivel local (de ora\xc8\x99 sau jude\xc8\x9b), care folosesc puterea de care se bucur\xc4\x83 pentru a ob\xc8\x9bine foloase necuvenite.\n_START_SECTION_\nGeneza fenomenului baronilor locali\n_START_PARAGRAPH_\nGuvernul Adrian N\xc4\x83stase (PSD) a preluat \xc3\xaen mod creativ legea descentraliz\xc4\x83rii finan\xc8\x9belor publice, adoptat\xc4\x83 de guvernarea anterioar\xc4\x83. Potrivit acestei legi, semnificative resurse financiare n-au mai luat calea bugetului central, ci au r\xc4\x83mas \xc3\xaen m\xc3\xa2inile autorit\xc4\x83\xc8\x9bilor locale \xc8\x99i, mai ales, jude\xc8\x9bene._NEWLINE_Este binecunoscut fenomenul corup\xc8\x9biei \xc8\x99i acumul\xc4\x83rii de putere datorit\xc4\x83 procesului de redistribuire a resurselor de c\xc4\x83tre reprezentan\xc8\x9bii statului, repectiv, rela\xc8\x9bia taxe-cheltuieli bugetare, aceste persoane decid cine prime\xc8\x99te, ce sum\xc4\x83 \xc8\x99i c\xc3\xa2nd, situa\xc8\x9bie ce duce la dependen\xc8\x9ba celor ce primesc fa\xc8\x9b\xc4\x83 de cei ce redistribuie (ex. birocra\xc8\x9bi, politicieni), cu c\xc3\xa2t bugetele sunt mai mari cu at\xc3\xa2t puterea cre\xc8\x99te, la fel poten\xc8\x9bialul de furt/corup\xc8\x9bie, de aici \xc8\x99i expresia: \xe2\x80\x9eputerea tinde s\xc4\x83 corup\xc4\x83, puterea absolut\xc4\x83 corupe absolut\xe2\x80\x9d._NEWLINE_Chiar dac\xc4\x83 Consiliile Jude\xc8\x9bene nu au bugete precum cel dela nivel na\xc8\x9bional ele redistribuie sume importante, spre exemplu, veniturile propii ale CSJ Constan\xc8\x9ba pe 2017 au fost de 169 milioane lei iar bugetul total de cheltuieli ale unui jude\xc8\x9b, exemplu CSJ Ia\xc8\x99i, ajunge la 482 milioane RON (2017). _NEWLINE_\xc3\x8en Rom\xc3\xa2nia 77% din prim\xc4\x83rii nu reu\xc8\x99esc s\xc4\x83-\xc8\x99i acopere cheltuielile administrative cu banii \xc3\xaencasa\xc8\x9bi din venituri (taxe) proprii, astfel apeleaz\xc4\x83 la alte surse, precum Consiliile Jude\xc8\x9bene, unde pre\xc8\x99edin\xc8\x9bii de CJ nu sunt ale\xc8\x99i direct de cet\xc4\x83\xc8\x9beni. _NEWLINE_La nivel na\xc8\x9bional numai 711 unit\xc4\x83\xc8\x9bi administrativ teritoriale din cele peste 3.200 sunt independente financiar, celelalte sunt dependente de un \xe2\x80\x9ebaron\xe2\x80\x9d (local sau na\xc8\x9bional), ce nu este votat de aleg\xc4\x83tori \xc8\x99i redistribuie din taxele cet\xc4\x83\xc8\x9benilor c\xc4\x83tre cei ce sunt sau se supun influen\xc8\x9bei sale._NEWLINE_\xc8\x98efii de Consilii Jude\xc8\x9bene (CJ) au \xc3\xaenceput s\xc4\x83 redistribuie discre\xc8\x9bionar aceste resurse c\xc4\x83tre localit\xc4\x83\xc8\x9bile din subordine, cump\xc4\x83r\xc3\xa2nd astfel loialit\xc4\x83\xc8\x9bi politice. Emblema acestui mod de guvernare a fost pre\xc8\x99edintele CJ Gorj, Nicolae Mischie, care a afirmat c\xc4\x83 soarta comunelor din jude\xc8\x9b st\xc4\x83 \xc3\xaen pixul lui.A\xc8\x99a s-a n\xc4\x83scut conceptul de baroni locali, ca exponen\xc8\x9bi ai puterii locale absolute \xc8\x99i corupte._NEWLINE_\xc3\x8en timp, no\xc8\x9biunea de "baron local" \xc8\x99i-a extins semnifica\xc8\x9bia, devenind un termen peiorativ pentru politicienii care abuzeaz\xc4\x83 de prerogativele func\xc8\x9biei, fiind \xc3\xaen general persoane f\xc4\x83r\xc4\x83 prea mult\xc4\x83 educa\xc8\x9bie, ce \xc3\xae\xc8\x99i doresc aten\xc8\x9bia public\xc4\x83 \xc8\x99i \xc3\xae\xc8\x99i afi\xc8\x99eaz\xc4\x83 averea cu orice ocazie.'